Joan Crawford
Joan Crawford (23. mart 190? – 10. maj 1977) bila je američka glumica i plesačica. Karijeru je počela kao plesačica u putujućim pozorišnim trupama prije nego što je debitirala na Broadwayu. Potpisala je ugovor za film s Metro-Goldwyn-Mayerom 1925. U početku frustrirana veličinom i kvalitetom svojih uloga, Crawford je pokrenula reklamnu kampanju i izgradila imidž nacionalno poznatog flapera do kraja 1920-ih. Do 1930-ih, njena slava bila je konkurencija kolegicama iz MGM-a Normi Shearer i Greti Garbo. Često je glumila vrijedne mlade žene koje pronalaze romansu i finansijski uspjeh. Ove priče "od krpa do bogatstva" bile su dobro prihvaćene od publike u doba Velike depresije i bile su popularne među ženama. Postala je jedna od najistaknutijih holivudskih filmskih zvijezda i jedna od najplaćenijih žena u Sjedinjenim Državama, međutim, krajem 1930-ih njeni filmovi nisu bili toliko finansijski uspješni. Nakon gotovo dvije godine odsustva s platna, vratila se glumi u filmu Mildred Pierce (1945), za koji je osvojila Oscara za najbolju glavnu ulogu. Godine 1955. postala je povezana s kompanijom Pepsi-Cola, kroz brak s predsjednikom kompanije Alfredom Steeleom. Nakon njegove smrti 1959. izabrana je da popuni njegovo upražnjeno mjesto u upravnom odboru, ali je prisilno penzionisana 1973. Nastavila je redovno glumiti na filmu i televiziji do 1960-ih, kada su njeni nastupi postali sve manji; nakon izlaska horora Trog 1970. povukla se s platna. Nakon javnog nastupa 1974, poslije čega su objavljene neugodne fotografije, povukla se i iz javnog života. Postajala je sve povučenija sve do smrti 1977. Udavala se četiri puta. Njena prva tri braka završila su se razvodom; posljednji je završen smrću muža Ala Steelea. Usvojila je petero djece, od kojih je jedno vratila njegova rođena majka. Njen odnos s njeno dvoje starije djece, Christinom i Christopherom, bio je žestok. Razbaštinila ih je i, nakon njene smrti, Christina je objavila memoare Mommie Dearest.